**Lotte Smiseth Sejersted** (født 5. mars 1991) er en norsk tidligere alpinist, som representerte Stabæk IF. Hun var på landslaget fra 2006 til hun la opp i 2017.

Under junior-VM i alpint 2009 i Garmisch-Partenkirchen fikk hun sølv, bak Marine Gauthier. Senere samme år fikk hun sin verdenscupdebut, i Sölden i oktober, men ble her diskvalifisert. Den 18. desember 2009 fikk hun sine første verdenscuppoeng, med en 28.-plass i superkombinasjonen i Val-d’Isère. 

I januar 2010 gjorde hun seg bemerket da hun vant treningsomgangen foran et utforrenn i Haus im Ennstal. I februar samme år deltok hun i junior-VM i alpint, og fikk her to medaljer: bronse i utfor og sølv i kombinasjonen. 

Den 1. februar 2011 kjørte hun ned til gull under junior-VM i alpint i Crans-Montana i Sveits. Med dette ble hun den tredje norske kvinnelige alpinisten som vinner junior-VM-gull. De to foregående er Julie Lunde Hansen i 1991 og Mona Løseth i 2009.

På nasjonalt nivå har hun flere medaljer. I 2007 fikk hun bronse i slalåm i junior-NM i februar, og i NM på Bjorli i mars fikk hun gull i utfor og sølv i super-G. Året etter, i 2008, ble det bronse i slalåm i junior-NM, og sølv i utfor i NM i Hafjell. Ved NM 2009 på Oppdal vant hun super-G foran Kristina Riis-Johannessen, og fikk bronse i utfor. Hun fikk også gull i superkombinasjonen.

I 2010 deltok hun i både NM og junior-NM. I junior-NM i Narvik vant hun gull i utfor, men kjørte ut i super-G. Hun fikk også gull i superkombinasjonen. Også i NM for seniorer vant hun gull i utfor og superkombinasjonen. I super-G kjørte hun ut. I NM 2011, som ble arrangert i Oppdal og Trysil, vant hun gull i alle fem disipliner - utfor, super-G, superkombinasjon, storslalåm og slalåm. Hun ble dermed historisk, siden ingen kvinnelig alpinist tidligere har klart å vinne fem gull i ett og samme norgesmesterskap. Under norgesmesterskapet i 2012 vant hun utfor, super-G og superkomibinasjonen, mens i 2013 vant hun super-G og i 2014 utfor.

Under OL i Sotsji i 2014 ble hun nummer seks i utfor. I verdenscupen har hun tre femteplasser som best, to i utfor og én i super-G (per desember 2015).

Referanser
----------

1. ↑   www.olympedia.org[Hentet fra Wikidata]
2. ↑  Fjellguiden – *Skal bli den beste* (besøkt 6. februar 2011)
3. ↑  «Sejersted legger opp». *NRK*. 20. april 2017. Besøkt 20. april 2017.
4. ↑  Nettavisen – *Norsk alpinsensasjon* (besøkt 6. februar 2011)
5. ↑  Nettavisen – *Lotte (19) med alpingull* (besøkt 6. februar 2011)
6. ↑  Norges skiforbund – *Resultater fra NM i alpint* Arkivert 25. juni 2009 hos Wayback Machine. (besøkt 6. februar 2011)
7. ↑  Narvik Slalåmklubb – *Offisiell resultatliste utfor*[*død lenke*] (besøkt 6. februar 2011)
8. ↑  Narvik Slalåmklubb – *NM Alpint 2010 –* Super kombinasjon[*død lenke*] (besøkt 6. februar 2011)
9. ↑  Narvik Slalåmklubb – *NM Alpint 2010 – Utfor*[*død lenke*] (besøkt 6. februar 2011)
10. ↑  Narvik Slalåmklubb – *NM Alpint 2010 – Super kombinasjon*[*død lenke*] (besøkt 6. februar 2011)
11. ↑  Verdens Gang - *Sejersted historisk med fem NM-gull* (besøkt 27. mars 2011)
12. ↑  FIS - *Biography Sejersted Lotte Smiseth* (Besøkt 15. februar 2014)
13. ↑  Dagbladet – *Knust Lotte Sejersted gråt etter sjetteplassen* (besøkt 15. februar 2014)

Eksterne lenker
---------------

* (en) Lotte Smiseth Sejerstad – kategori av bilder, video eller lyd på Commons Rediger på Wikidata
* (en) Lotte Smiseth Sejersted på Internet Movie Database Rediger på Wikidata
* (en) Lotte Smiseth Sejersted – Olympics.com Rediger på Wikidata

* (en) Lotte Smiseth Sejersted – Olympedia Rediger på Wikidata

* (en) Lotte Smiseth Sejersted – Sports-Reference (OL-resultater – arkivert) Rediger på Wikidata

* (en) Lotte Smiseth Sejersted – FIS (alpint) Rediger på Wikidata

* (en) Lotte Smiseth Sejersted – ski-db.com Rediger på Wikidata

  


|  |  |
| --- | --- |
| Oppslagsverk/autoritetsdata | Store norske leksikon
 |